Dekeleia
Dekeleia ( f. Sg.) isch in dr Antike e chliini Stadt im Norde vo Attika gsi, wo wäärend em Peloponnesische Chrieg en entschäidendi strategischi Bedütig ghaa het, und wäge däm säit mä dr letschte Faase vom Chrieg au dr dekeleisch-ionischi Chrieg.

Dr Athener Alkibiades isch wäärend em Siziliefäldzuug 415 v. d. Z. wäge dr Schändig vo Herme uf Sparta gflüchdet. Er het vo denn aa de Spartaner im Chrieg gege si Häimetstadt Rootschleeg gee. Äine vo deene isch gsi, ass si die chliini Stadt Dekeleia in Attika sötte bsetze und befestige. Dekeleia isch an de Nordgränze vo Attika zu Böozie glääge und mä het vo dürt Athen chönne gsee. D Spartaner si bis zum Ändi vom Peloponnesische Chrieg 404 v. d. Z. in Dekeleia bliibe.

Uf em Gebiet vo dr antike Stadt, wo näbe em offizielle nöigriechische Dekelia au Tatoi (gr. Τατόι) häisst und zur Gmäind Acharnes ghöört, het sich dr Summersitz Tatoi vom Köönigshuus befunde. Er isch hüte zämme mit dem Friidhoof vo dr griechische Köönigsfamilie offe für s Publikum. 

Dr Flughaafe Dekelia isch bis in d 1930er Joor dr Flughaafe vo Athen gsi und denn e Milidäärflugblatz worde. Hüte befindet sich dört s Museum vo de Griechische Luftstritchreft.

Weblingg 
 
 Porträt des heutigen Ortes auf kathimerini.gr (griech.)

Ort (Griecheland)